ΓΡΑΠΤΗ ΕΡΩΤΗΣΗ P-3287/01

υποβολή: Ilda Figueiredo (GUE/NGL) προς την Επιτροπή

(20 Νοεμβρίου 2001)

Θέμα: Επιστροφές για τη χρησιμοποίηση του αμύλου των γεωμήλων και των παντοειδών αμύλων των σιτηρών και ενισχύσεις στο άμυλο των γεωμήλων

Σύμφωνα με την ετήσια έκθεση του Ελεγκτικού Συνεδρίου για το έτος 2000, ο κοινοτικός προϋπολογισμός διέθεσε περί τα 900 εκατομμύρια ευρώ στις επιστροφές για τη χρησιμοποίηση του αμύλου των γεωμήλων και των κάθε είδους αμύλων των σιτηρών και στις ενισχύσεις για το άμυλο των γεωμήλων. Αυτό, άλλωστε, κατά τρόπο πολύ έμμεσο, είναι και το μοναδικό κοινοτικό μέσο που καλύπτει τα γεώμηλα, παρά τη σημασία τους σε επίπεδο τελικής γεωργικής παραγωγής. Από το 1994, χρονολογία απόρριψης της πρότασης της Επιτροπής από το Συμβούλιο, η δημιουργία κοινής οργάνωσης αγορών για τα γεώμηλα αναβάλλεται.

Στο πλαίσιο αυτό, μπορεί η Επιτροπή να με πληροφορήσει σχετικά με:

- το ετήσιο ποσόν του κοινοτικού προϋπολογισμού που διατίθεται για τις επιστροφές και για τις ενισχύσεις στο άμυλο των γεωμήλων από το 1994 καθώς και την κατανομή του ανά κράτος μέλος·

- τον συνολικό αριθμό των δικαιούχων ανά κράτος μέλος καθώς και πόσοι από τους δικαιούχους αυτούς είναι επιχειρήσεις (εν προκειμένω, ονομαστικό κατάλογο με τα αντίστοιχα ποσά της ενίσχυσης)·

Επιθυμώ, επίσης, να πληροφορηθώ, λαμβάνονταςπόψη το διατεθέν ποσόν, την εκτίμηση της Επιτροπής όσον αφορά το συγκεκριμένο καθεστώς, κυρίως σε επίπεδο ανταγωνισμού των επιχειρήσεων που χρησιμοποιούν άμυλο, εισοδημάτων των γεωργοκαλλιεργητών και αποζημίωσης για το διαρθρωτικό έλλειμμα του τομέα των αμύλων.

Απάντηση του κ. Fischler εξ ονόματος της Επιτροπής

(18 Δεκεμβρίου 2001)

Η Επιτροπή επιθυμεί να διευκρινίσει ότι ο προϋπολογισμός των 900 εκατ. ευρώ που αναφέρθηκε από το Αξιότιμο Μέλος του Κοινοβουλίου για το έτος 2000 περιλαμβάνει δαπάνη 500 εκατ. ευρώ για τις άμεσες ενισχύσεις ανά εκτάριο για τα σιτηρά, όπως προσδιορίζεται στην έκθεση του Ελεγκτικού Συνεδρίου στο σημείο Ι καθώς και στο παράρτημα του πίνακα 2(1).

Όσον αφορά τον τομέα της πατάτας, κατατέθηκε από την Επιτροπή το 1992 πρόταση κανονισμού(2) για την έγκριση κοινής οργάνωσης αγοράς (ΚΟΑ). Το σχέδιο αυτό της Επιτροπής, το οποίο παρουσιάστηκε και πάλι το 1995 και 1996 από την ισπανική και ιρλανδική προεδρία αντίστοιχα στο Συμβούλιο της Ευρωπαϊκής Ένωσης, δεν εγκρίθηκε λόγω της αντίθεσης ορισμένων κρατών μελών.

Η Επιτροπή διαβιβάζει απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου τις αιτηθείσες πληροφορίες σχετικά με τις δαπάνες ανά κράτος μέλος στον τομέα του αμύλου πατάτας. Δεδομένου ότι οι πληρωμές στους δικαιούχους πραγματοποιήθηκαν από τους οργανισμούς πληρωμής των κρατών μελών και επιστράφηκαν από την Επιτροπή στα κράτη μέλη βάσει των μηνιαίων δηλώσεών τους για κάθε γραμμή του προϋπολογισμού, η Επιτροπή δεν είναι σε θέση να κοινοποιήσει τις πληροφορίες που ζητήθηκαν από το Αξιότιμο Μέλος του Κοινοβουλίου σχετικά με τους δικαιούχους του καθεστώτος.

Μία μελέτη αξιολόγησης του τομέα αμύλου ανατέθηκε από την Επιτροπή. Η μελέτη αυτή βρίσκεται ακόμη στο στάδιο της κατάρτισης. Η Επιτροπή πιστεύει ότι η τελική έκθεση θα διατεθεί κατά τους προσεχείς μήνες και, αφού εξάγει τα συμπεράσματά της, θα είναι σε θέση να παρουσιάσει την αξιολόγησή της σχετικά με το καθεστώς αυτό.

(1) Ειδική έκθεση Ελεγκτικού Συνεδρίου αριθ. 8/2001 της 1ης Οκτωβρίου 2001 σχετικά με τις επιστροφές για την παραγωγή αμύλου πατάτας και δημητριακών καθώς και για την ενίσχυση για το άμυλο πατάτας.

(2) ΕΕ C 333 της 17.12.1992.